ATODIAD 1 – Recriwtio a Phenodi 

Y safonau y gall ymgeisydd anabl a rheolwr recriwtio eu disgwyl gan y Tîm Recriwtio ac Adnoddau Dynol

Bydd y Tîm Recriwtio yn ymateb yn brydlon i geisiadau am ffurflen gais mewn fformatau amgen. 
Bydd tystiolaeth o allu yn ôl y meini prawf a nodwyd hefyd yn cael ei derbyn mewn fformatau amgen megis: 

· recordiad sain
· dalen wedi’i theipio ar wahân
· ffurflen gais a lanwyd ar ran yr ymgeisydd (eiriolydd)
· datganiadau ysgrifenedig gan staff mewn prosiectau cyflogaeth gyda chefnogaeth sydd wedi arsylwi’r ymgeisydd ac a all gynnig barn ar eu gallu i fodloni meini prawf y Fanyleb Berson 

Bydd y Tîm Recriwtio yn monitro ceisiadau oddi wrth ymgeiswyr anabl a hoffai i’w cais gael ei ystyried yn unol â’r cynllun hyderus o ran anabledd, er mwyn sicrhau os ydynt yn bodloni’r meini prawf hanfodol ar gyfer y swydd (fel y’u nodwyd ar y fanyleb berson) y cawsant warant o gyfweliad yn unol ag ymrwymiad yr Awdurdod o dan y Cynllun Hyderus o ran Anabledd.

Bydd y Tîm Recriwtio hefyd yn ysgrifennu at bob ymgeisydd a wahoddwyd i gyfweliad yn gofyn a oes unrhyw anghenion mynediad neu addasiadau rhesymol y mae angen darparu ar eu cyfer fel rhan o’r broses recriwtio ac yn sicrhau y caiff y rheolwr recriwtio wybod yn syth.

Hefyd, bydd y Tîm Recriwtio yn gofalu fod gan y rheolwr recriwtio Ymgynghorydd Adnoddau Dynol a enwyd i’w cynghori ar weithredu’r addasiadau rhesymol ar gyfer y broses benodi a chyn diwrnod cyntaf cyflogaeth yr ymgeisydd. Gall hyn ofyn am gymorth gan yr Uned Iechyd Galwedigaethol a sefydliadau allanol yn ôl y galw. 

Cyfrifoldebau’r rheolwr recriwtio

Mae’r adran hon yn amlinellu’r prif ystyriaethau a chyfrifoldebau ar gyfer rheolwr recriwtio pan dderbyniwch gais oddi wrth ymgeisydd anabl: 

· Manyleb person – Wrth ddatblygu’r fanyleb person dylech ystyried yn ofalus pa nodweddion sydd eu hangen i gyflawni’r swydd ac ni ddylid defnyddio meini prawf ar gyfer rhestr fer sy’n ymwneud ag iechyd a/neu ffitrwydd ymgeisydd, e.e. Yn lle “rhaid gallu cyffwrdd deipio ar 80wpm” defnyddio “rhaid gallu cynhyrchu adroddiadau manwl-gywir yn defnyddio Microsoft Office” neu yn lle “rhaid gallu gyrru a meddu ar drwydded yrru lân” defnyddio ”rhaid meddu ar y gallu i deithio”.

· Hysbysebion – pan gaiff swydd wag ei hysbysebu, rhaid rhoi ystyriaeth i swyddogaethau’r swydd. Felly, dylid datblygu’r hysbyseb gan ddefnyddio’r wybodaeth yn y fanyleb swydd a’r "gofynion hanfodol" yn y fanyleb berson. 
· Llunio rhestr fer – dylech ofalu bob tro ei bod yn glir ar hyd holl gamau’r broses recriwtio beth yw’r meini prawf isaf-derbyniol er mwyn dewis pobl ar gyfer cyfweliad, h.y. y meini prawf hanfodol ar y fanyleb berson. 

· Gwarantu Cyfweliad – mae’r Cyngor wedi ymroi i ymrwymiadau’r Cynllun Hyderus o ran Anabledd sy’n cynnwys gwarantu cyfweliad i unrhyw ymgeisydd anabl sy’n bodloni’r meini prawf hanfodol ar gyfer swydd. Mae hyn yn cynnwys unrhyw brofion neu asesiadau fel rhan o’r broses recriwtio. Mae’n rhaid ichi ofalu y gwneir unrhyw addasiadau rhesymol yn ystod y broses asesu fel nad yw ymgeiswyr anabl dan anfantais.

· Trefniadau’r cyfweliad – dylech wastad gynnal cyfweliadau mewn lleoliad cwbl hygyrch. Gofynnir i bob ymgeisydd, wrth eu gwahodd i gyfweliad neu asesiadau eraill, a oes ganddynt unrhyw ofynion ar gyfer y cyfweliad, e.e. gall ymgeisydd ofyn a ellir cynnal y cyfweliad ar amser sy’n golygu nad oes raid iddynt deithio yn yr oriau brig. Mae hwn yn gyfle hefyd i ymgeisydd anabl roi gwybod ichi os oes ganddynt unrhyw ofynion mynediad neu addasiadau fel rhan o’r broses benodi, e.e. cyfieithydd Iaith Arwyddo Seisnig/Prydeinig, offer arbenigol neu le parcio wedi’i neilltuo i fathodynnau glas. Mae’n arfer da hefyd i reolwyr recriwtio ffonio ac ebostio ymgeiswyr anabl i ofyn a oes ganddynt angen mynediad/addasiad. Os yw’r ymgeisydd anabl yn nodi angen mynediad neu addasiad, rhaid darparu ar ei gyfer. 

· Cwestiynau cyfweliad – gofalwch eich bod yn geirio eich cwestiynau er mwyn gallu hoelio sylw ar allu, sgiliau a gwybodaeth pob ymgeisydd fel y gallwch asesu a sgorio ar sail y fanyleb berson. Mae rhai pethau penodol y dylech ac na ddylech eu gwneud mewn cyfweliad, e.e. 

Peidiwch â gofyn:
“Sut fydd pwysau amserlenni tynn yn effeithio ar eich anabledd” neu
 “Pa dasgau na allwch eu gwneud yn y proffil swydd oherwydd eich anabledd” neu
“Beth ddigwyddodd ichi a sut gawsoch chi’ch anabledd”.
Peidiwch â gofyn yn y cam asesu a oes unrhyw addasiadau rhesymol y mae angen eu hystyried. Gellir gwneud hynny adeg y cam cynnig i osgoi’r cyhuddiad o ragfarn os nad yw’r gweithiwr ag anabledd yn cael cynnig y swydd yn y pendraw.

Gofynnwch
“Mae’r swydd yma’n golygu cadw at amserlenni tynn. Rhowch wybod inni am sefyllfaoedd lle y bu’n rhaid ichi gadw amserlen dynn a sut wnaethoch chi sicrhau eich bod yn cadw ati” neu
“Sut fyddwch chi’n cyflawni’r dyletswyddau a amlinellir yn y proffil swydd?”

· Penodi – dylai eich asesiad fod yn seiliedig ar allu neu botensial yr ymgeisydd i gyflawni tasg. Dylid asesu ymgeisydd anabl fel pe bai’r addasiad sydd ei angen i wneud y swydd wedi cael ei wneud yn barod.

· Ymgeiswyr llwyddiannus – siaradwch â’r ymgeisydd llwyddiannus wedi cynnig y swydd iddynt a gofynnwch a oes unrhyw addasiadau y mae angen ichi eu hystyried i gefnogi’r ymgeisydd i gyflawni’r rôl yn llwyddiannus.

· Ymgeiswyr aflwyddiannus – rhaid i bob ymgeisydd aflwyddiannus gael y cyfle i ofyn am adborth am pam. Dylid gwneud y cynnig mewn ffordd gadarnhaol, gyda’r bwriad o gynorthwyo’r unigolyn i barhau i chwilio am swydd. 

· Cyfnod Sefydlu – os yw’r ymgeisydd anabl yn llwyddiannus, cyn ymuno â’r tîm, dylech ofalu y cafodd unrhyw addasiadau a gytunwyd eu gwneud, e.e. cafodd offer ei brynu ac ati. Defnyddiwch y templed yn Atodiad 2 er mwyn cael trafodaeth cyn i ymgeisydd anabl gychwyn ar eu gwaith.

Gofalwch eich bod yn dweud wrth y gweithiwr pa addasiadau rhesymol yr ydych wedi’u gwneud yn barod a pha offer neu addasiadau y gallech fod yn aros iddynt gael eu gweithredu.

Gwnewch yn siwr hefyd fod yr holl brosesau sefydlu yn hygyrch.
Unwaith y cychwynnodd yr ymgeisydd yn ei swydd gofynnwch i’r gweithiwr newydd gadw nodyn o sut mae unrhyw addasiadau rhesymol a wnaed yn gweithio ac o unrhyw welliannau allai fod angen eu gwneud. Cytunwch ddyddiadau rheolaidd ar gyfer adolygu’r holl addasiadau rhesymol gan ddefnyddio Atodiad 2.
Yn olaf, fel gyda phob gweithiwr newydd, gofalwch eich bod yn rhoi gwybod iddynt beth rydych yn ei ddisgwyl a gofalwch eu bod yn deall eich polisïau a gweithdrefnau ar gyfer y gweithle.

